b'\n_START_ARTICLE_\nJ. W. Wartiainen\n_START_PARAGRAPH_\nJohan Wilhelm Wartiainen (21. marraskuuta 1849 S\xc3\xa4kyl\xc3\xa4 \xe2\x80\x93 11. tammikuuta 1935 Sauvo) oli suomalainen kirkkoherra ja valtiop\xc3\xa4iv\xc3\xa4mies._NEWLINE_Wartiaisen vanhemmat olivat torppari Juho Bleckhard Lundstedt-\xc3\x84\xc3\xa4ri ja Lovisa Antintyt\xc3\xa4r Toola. H\xc3\xa4n p\xc3\xa4\xc3\xa4si ylioppilaaksi 1877 Turun lyseosta ja opiskeli Helsingin yliopistossa suorittaen teologian erotutkinnon 1880. Wartiainen vihittiin papiksi 1881._NEWLINE_Wartiainen toimi Loimaan 1. kappalaisena 1887\xe2\x80\x931901 ja Sauvon kirkkoherrana 1901\xe2\x80\x931935. H\xc3\xa4n sai rovastin arvon 1901. Wartiainen oli pappiss\xc3\xa4\xc3\xa4dyn edustajana mukana vuosien 1897, 1900 ja 1904 valtiop\xc3\xa4ivill\xc3\xa4._NEWLINE_Vuonna 1922 Wartiainen julkaisi juutalaisvastaisen teoksen Juutalaisten maailmanhistoriallinen merkitys entisaikaan Jumalan kansana ja nyky\xc3\xa4\xc3\xa4n saatanan joukkona, jossa h\xc3\xa4n syytti juutalaisia kristillisen perinn\xc3\xb6n tuhoamisesta ja maailmanvaltiuteen pyrkimisest\xc3\xa4._NEWLINE_Wartiainen oli naimisissa vuodesta 1881 Amanda Emilia Kuneliuksen kanssa.'